《嫁女诗》
唐代·嵩岳诸仙

劝君酒，为君悲且吟。自从频见市朝改，无复瑶池宴乐心。

奉君酒，休叹市朝非。早知无复瑶池兴，悔驾骅骝草草归。

八马回乘汗漫风，犹思往事憩昭宫。宴移玄圃情方洽，

乐奏钧天曲未终。斜汉露凝残月冷，流霞杯泛曙光红。

昆仑回首不知处，疑是酒酣魂梦中。

一曲笙歌瑶水滨，曾留逸足驻征轮。人间甲子周千岁，

灵境杯觞初一巡。玉兔银河终不夜，奇花好树镇长春。

悄知碧海饶词句，歌向俗流疑误人。

珠露金风下界秋，汉家陵树冷修修。

当时不得仙桃力，寻作浮尘飘陇头。

五十馀年四海清，自亲丹药得长生。

若言尽是仙桃力，看取神仙簿上名。

月照骊山露泣花，似悲先帝早升遐。

至今犹有长生鹿，时绕温泉望翠华。

幽蓟烟尘别九重，贵妃汤殿罢歌钟。中宵扈从无全仗，

大驾苍黄发六龙。妆匣尚留金翡翠，暖池犹浸玉芙蓉。

荆榛一闭朝元路，唯有悲风吹晚松。

上清神女，玉京仙郎。乐此今夕，和鸣凤凰。

凤凰和鸣，将翱将翔。与天齐休，庆流无央。

玉为质兮花为颜，蝉为鬓兮云为鬟。何劳傅粉兮施渥丹，

早出娉婷兮缥缈间。

水晶帐开银烛明，风摇珠珮连云清。

休匀红粉饰花态，早驾双鸾朝玉京。

三星在天银河回，人间曙色东方来。

玉苗琼蕊亦宜夜，莫使一花冲晓开。